Kilpailu- ja kuluttajaviraston mukaan myös markkinaoikeus katsoo, että Leipuriliitto pyrki suosituksillaan hintakilpailun rajoittamiseen sekä hinnankorotusten yhdenmukaiseen ajoitukseen. Arkistokuva.

Kilpailu- ja kuluttajaviraston mukaan myös markkinaoikeus katsoo, että Leipuriliitto pyrki suosituksillaan hintakilpailun rajoittamiseen sekä hinnankorotusten yhdenmukaiseen ajoitukseen. Arkistokuva.

Kilpailu- ja kuluttajavirasto (KKV) kertoo markkinaoikeuden määränneen Leipuriliitolle 15 000 euron rangaistusmaksun kielletyistä hintasuosituksista. Liitto oli kiistänyt syytökset.

Kyse on vuosina 2007–2011 annetuista Leipuriliiton lausunnoista ja viesteistä, joiden tarkoituksena on viraston tiedotteen mukaan ollut ”leipomotuotteiden hintojen korottaminen valtakunnallisesti”. KKV:n mukaan suositukset hintojen korottamisesta kuuluvat luonteeltaan vakavimpiin kilpailunrajoituksiin ja muistuttavat kartellitoimintaa.

– Toimialaliiton antamissa kielletyissä hintasuosituksissa on kyse kartelliin rinnastettavasta kilpailijoiden välisestä kielletystä yhteistyöstä. Tällaiset suositukset ovat omiaan yhdenmukaistamaan alalla toimivien yhtiöiden hinnoittelua ja kannustamaan hintojen nostamiseen yhtiöiden omasta kustannusrakenteesta riippumatta, KKV kertoo tiedotteessaan.

Viraston seuraamusmaksuesityksestä selviää, millaisesta toiminnasta on ollut kyse. Esityksessä käydään läpi muun muassa Leipuriliiton johdon sähköpostiviestittelyä liiton julkisista kannanotoista ja tiedotteista.

Esimerkiksi elokuussa 2007 pohdittiin lehdistötiedotetta raaka-aineiden hinnannousun aiheuttamista korotuspaineista.

– Jauhon tulevaa hinnannousua ei liene järkevää kirjoittaa lehdistötiedotteeseen ulos, kun sitä ei tarkkaan edes tiedetä, silloin on myös turha kirjoittaa ulos palkkaprosentteja tai energian hinnan nousua. - - - Paljonko leivän hinta nousee muutaman vuoden sisällä, uskalletaanko provosoida, että 10–20 %, liiton toimitusjohtaja kyseli muulta johdolta.

Myöhemmin liitto ilmoittikin tiedotteessaan, että ”Halvan leivän aika on ohi – hintojen nousu väistämätöntä!”. Tiedotteessa todettiin, että leivän ja muiden leipomotuotteiden hintoja on väistämättä ”nostettava näillä näkymin muutaman vuoden sisällä 10–20 %”.

Sama keskustelu jatkui muun muassa liiton Leipurilehdessä.

– Osalle kuluttajista leivän hinnalla ei ole myöskään mitään merkitystä. Kun näin on, niin miksi kaikkien leipien tulee kaupassa olla aina niin edullisia? kyseli liiton toimitusjohtaja pääkirjoituksessa.

KKV totesi seuraamusmaksua esittäessään, että ”toimialajärjestöjen antamat hintasuositukset ovat vakavia kilpailunrajoituksia, koska ne ovat omiaan yhdenmukaistamaan alalla toimivien yritysten hinnoittelua ja kannustamaan yrityksiä hintojen nostamiseen omien kustannustensa kehityksestä riippumatta”.

Leipuriliitto on kiistänyt ylittäneensä valtuutensa ja velvollisuutena tiedottaa toimialajärjestönä alan kehityksestä. Liiton vastineen mukaan se ei ole pyrkinyt korottamaan hintoja tai yhtenäistämään korotusten ajoitusta.

KKV:n tiedotteen mukaan markkinaoikeus päätti asian viraston näkemyksen mukaisesti, mutta alensi seuraamusmaksua viraston vaatimasta 55 000 eurosta 15 000 euroon. Virasto päättää päätökseen perehdyttyään, valittaako se sakon määrästä korkeimpaan hallinto-oikeuteen.